謝楊侍讀惠端溪紫石硯
作者：文同
朝代：宋

paragraphs: 學文二十年，語氣殊未成。
所以文房中，四譜無一精。
豈不願收貯，恐竊好事名。
自愧中槁然，敢假外物榮。
前日下秘閣，謁公來西城。
公常顧遇厚，待以爲墨卿。
延之吐佳論，出口無雜聲。
語次座上物，硯有紫石英。
云在嶺使得，渠常美其評。
因取手自封，見授囑所擎。
倉皇捧以拜，其喜懷抱盈。
歸來示家人，衆目歡且驚。
言並我所有，瓦礫而瑶瓊。
貴價市珍煤，風前試寒泓。
磨知密理潤，點覺浮光清。
洗濯鑒面瑩，彈扣牙音鏗。
遂剪十襲巾，加以重篋盛。
客來有欲觀，稍俗不敢呈。
願傳之子孫，更重金滿籝。
作詩敘嘉貺，慚比毫毛輕。